712/2019

Útdráttur

Þ var sakfelldur fyrir brot gegn umferðarlögum með því að hafa í tilgreint skipti ekið bifreið sviptur ökurétti og undir áhrifum ávana og fíkniefna. Eftir uppkvaðningu hins áfrýjaða dóms tóku gildi ný umferðarlög nr. 77/2019 og var dæmt um háttsemi Þ eftir þeim, þó þannig að ekki yrði beitt þyngri refsingu en heimilt hafi verið á þeim tíma er brot var framið. Við ákvörðun refsingar var litið til þess að Þ hafði þrisvar áður verið gerð refsing fyrir akstur undir áhrifum ávana og fíkniefna. Var refsing Þ í samræmi við dómvenju ákveðin fangelsi í 75 daga og áréttuð svipting ökuréttar ævilangt.

Dómur Landsréttar

Mál þetta dæma landsréttardómararnir A-kk-nf E. J-kk-nf, H-kvk-nf Þ-kvk-nf og R-kvk-nf H-kvk-nf.

Málsmeðferð og dómkröfur aðila

1 Ríkissaksóknari skaut málinu til Landsréttar 8. október 2019. Áfrýjað er dómi Héraðsdóms Vestfjarða 11. september 2019 í málinu nr. S[…]/2019.

2 Ákæruvaldið krefst þess að refsing ákærða verði þyngd.

3 Ákærði krefst þess að honum verði gerð vægasta refsing sem lög leyfa.

Niðurstaða

4 Með hinum áfrýjaða dómi var ákærði sakfelldur fyrir umferðarlagabrot með því að hafa aðfaranótt 10. mars 2019 ekið bifreið sviptur ökurétti og undir áhrifum ávana og fíkniefna. Var honum gert að sæta fangelsi í 30 daga og ævilöng ökuréttarsvipting hans áréttuð.

5 Í héraði var málið dæmt að ákærða fjarstöddum samkvæmt heimild í 1. mgr. 161. gr. laga nr. 88/2008 um meðferð sakamála. Brot ákærða á þágildandi umferðarlögum nr. 50/1987 voru réttilega heimfærð til refsiákvæða í hinum áfrýjaða dómi.

6 Hinn 1. janúar 2020, eftir uppkvaðningu hins áfrýjaða dóms, tóku gildi ný umferðarlög nr. 77/2019. Í samræmi við 1. mgr. 2. gr. almennra hegningarlaga nr. 19/1940 verður nú dæmt um háttsemi ákærða eftir hinum nýju umferðarlögum, bæði um refsinæmi verknaðar sem ákærða er gefinn að sök og um refsingu, þó þannig að ekki verður beitt þyngri refsingu en heimilt var á þeim tíma er brot var framið. Hið sama á við um refsikennd viðurlög samkvæmt þessari grunnreglu. Ákvæði 1., sbr. 2. mgr. 50. gr. núgildandi umferðarlaga er efnislega samhljóða 1., sbr. 2. mgr. 45. gr. a eldri umferðarlaga að því leyti sem hér skiptir máli, en til þess er að líta að brot ákærða var staðreynt með mælingu í blóði hans. Brot ákærða gegn 1. mgr. 48. gr. þágildandi umferðarlaga er nú réttilega heimfært til 1. mgr. 58. gr. núgildandi umferðarlaga. Brot gegn þessum ákvæðum laganna varða sektum eða fangelsi samkvæmt 1. mgr. 95. gr. núgildandi umferðarlaga, sbr. 1. mgr. 100. gr. eldri umferðarlaga. Sambærileg ákvæði 101. og 102. gr. eldri umferðarlaga um sviptingu ökuréttar er nú að finna í 99. og 101. gr. umferðarlaga.

7 Samkvæmt sakavottorði ákærða sætti hann fyrst refsingu fyrir akstur undir áhrifum ávana og fíkniefna með lögreglustjórasátt 22. apríl 2014 og var hann þá sviptur ökurétti í þrjá mánuði. Síðan var honum gerð sektarrefsing með dómi 15. apríl 2015 fyrir akstur undir áhrifum áfengis og ávana og fíkniefna og jafnframt sviptur ökurétti í tvö ár. Þá var hann dæmdur 18. apríl 2018 til 45 daga fangelsisrefsingar og sviptur ökurétti ævilangt fyrir sams konar brot gegn umferðarlögum. Brot það sem ákærði er nú sakfelldur fyrir var framið 10. mars 2019. Verður refsing hans í samræmi við dómvenju ákveðin fangelsi í 75 daga og áréttuð svipting ökuréttar ævilangt samkvæmt 3. mgr. 99. gr. laga nr. 77/2019, sbr. 3. mgr. 101. gr. laga nr. 50/1987.

8 Ákvæði hins áfrýjaða dóms um sakarkostnað er staðfest.

9 Með þessari niðurstöðu er leiðrétt ákvörðun hins áfrýjaða dóms um refsingu og er því rétt að greiddur verði úr ríkissjóði áfrýjunarkostnaður málsins, að meðtöldum málsvarnarlaunum verjanda ákærða sem ákveðin eru með virðisaukaskatti eins og greinir í dómsorði.

Dómsorð:

Ákærði, Þ-kk-nf M-kk-nf J-kk-nf, sæti fangelsi í 75 daga.

Áréttuð er ævilöng svipting ökuréttar ákærða.

Ákvæði hins áfrýjaða dóms um sakarkostnað skal vera óraskað. Allur áfrýjunarkostnaður málsins, 268.212 krónur, greiðist úr ríkissjóði, þar með talin málsvarnarlaun skipaðs verjanda ákærða fyrir Landsrétti, B-kk-ef J-kk-ef lögmanns, 250.000 krónur.